b'\n_START_ARTICLE_\nJoseph Ladue\n_START_PARAGRAPH_\nJoseph Francis Ladue (* 28. j\xc3\xbal 1855, Schuyler Falls, New York \xe2\x80\x93 \xe2\x80\xa0 27. j\xc3\xban 1900, Schuyler Falls) bol zlatokop, obchodn\xc3\xadk a zakladate\xc4\xbe mesta Dawson na Klondike._NEWLINE_Joseph Ladue osirel e\xc5\xa1te v mladosti. Matka mu zomrela, ke\xc4\x8f mal 7 rokov a otec, ke\xc4\x8f mal 19. Po otcovej smrti sa vybral za \xc5\xa1\xc5\xa5ast\xc3\xadm na z\xc3\xa1pad. Najsk\xc3\xb4r sa usadil v meste Deadwood, kde p\xc3\xb4sobil ako robotn\xc3\xadk a nesk\xc3\xb4r ako strojn\xc3\xadk v bani. V zamestnan\xc3\xad r\xc3\xbdchlo postupoval a postupne sa dost\xc3\xa1val sa na ved\xc3\xbace poz\xc3\xadcie. Napriek tomu v\xc5\xa1ak zamestnanie opustil a vybral sa h\xc4\xbeada\xc5\xa5 zlato do Arizony a Nov\xc3\xa9ho Mexika. Nemal tam v\xc5\xa1ak \xc5\xa1\xc5\xa5astie a v roku 1882 sa rozhodol vybra\xc5\xa5 na sever. Bol medzi 50 mu\xc5\xbemi, ktor\xc3\xad v tom roku pre\xc5\xa1li cez priesmyk Chilkoot na Yukon._NEWLINE_Po po\xc4\x8diato\xc4\x8dnom obdob\xc3\xad venovanom h\xc4\xbeadaniu zlata si v roku 1893 spolu so spolo\xc4\x8dn\xc3\xadkmi otvorili obchodn\xc3\xba stanicu v \xc3\xbast\xc3\xad rieky Sixtymile River do rieky Yukon. Nesk\xc3\xb4r ku stanici postavil aj p\xc3\xadlu, kde vyr\xc3\xa1bal rezivo pre zlatokopov. Po objaven\xc3\xad zlata na potoku Bonanza Creek, ktor\xc3\xbd rozp\xc3\xbatal Zlat\xc3\xba hor\xc3\xba\xc4\x8dku na Klondike, Joseph Ladue pochopil svoju \xc5\xa1ancu. 28. augusta 1896, iba nieko\xc4\xbeko dn\xc3\xad po tomto ve\xc4\xbekom objave, zabral pre seba ve\xc4\xbek\xc3\xbd 64 hekt\xc3\xa1rov\xc3\xbd pozemok pri \xc3\xbast\xc3\xad rieky Klondike do Yukonu a dal si ho zaregistrova\xc5\xa5 na banskom \xc3\xbarade pri \xc3\xbast\xc3\xad rieky Fortymile River. Do za\xc4\x8diatku okt\xc3\xb3bra sem presunul svoju p\xc3\xadlu a os\xc3\xaddlenie za\xc4\x8dalo postupne r\xc3\xa1s\xc5\xa5. Vtedy tam boli e\xc5\xa1te iba dva zruby, sklad, p\xc3\xadla a nieko\xc4\xbeko stanov - spolu asi 25 \xc4\xbeud\xc3\xad. Bol to z\xc3\xa1klad bud\xc3\xbaceho mesta, ktor\xc3\xa9 v janu\xc3\xa1ri 1897 pomenoval Dawson po kanadskom geol\xc3\xb3govi Georgeovi Mercerovi Dawsonovi. V zime sa podarilo Ladueovi preda\xc5\xa5 nieko\xc4\xbeko pozemkov za cenu od 5$ do 25$._NEWLINE_Ch\xc3\xbdry o objave zlata sa v\xc5\xa1ak r\xc3\xbdchlo roz\xc5\xa1\xc3\xadrili a za\xc4\x8dalo prich\xc3\xa1dza\xc5\xa5 st\xc3\xa1le viac a viac \xc4\xbeud\xc3\xad. V j\xc3\xbali 1897 u\xc5\xbe bolo v oblasti asi 5 000 \xc4\xbeud\xc3\xad a Ladue mohol zdvihn\xc3\xba\xc5\xa5 ceny za pozemky v Dawsone od 800$ do 8 000$. Joe Ladue bol \xc4\x8dlovek v\xc3\xadzie, v\xc5\xbedy bol o krok vpredu pred udalos\xc5\xa5ami. Obchodoval so v\xc5\xa1etk\xc3\xbdm, \xc4\x8do zlatokopi potrebovali. Okrem obchodu si otvoril hostinec, postupne roz\xc5\xa1iroval p\xc3\xadlu a zalo\xc5\xbeil bansk\xc3\xba spolo\xc4\x8dnos\xc5\xa5._NEWLINE_Joe Ladue opustil Yukon na vrchole sl\xc3\xa1vy a \xc3\xbaspechu a v roku 1987 sa vr\xc3\xa1til do rodn\xc3\xa9ho mesta, kde sa v decembri o\xc5\xbeenil s Annou \xe2\x80\x9eKitty\xe2\x80\x9c Mason. K\xc3\xbapili si tam 100 hekt\xc3\xa1rov\xc3\xba farmu a adoptovali Francisa Lamaya, syna Willisa Lamaya, Josephovho spolo\xc4\x8dn\xc3\xadka na Yukone. Roky str\xc3\xa1ven\xc3\xa9 na Yukone sa v\xc5\xa1ak prejavili na jeho zdrav\xc3\xad. Joseph Ladue trpel tuberkul\xc3\xb3zou a zomrel 27. j\xc3\xbana 1900, iba nieko\xc4\xbeko rokov po tom, ako zbohatol na Yukone.'